b"\n_START_ARTICLE_\nParc Diagonal Mar\n_START_SECTION_\nDescripci\xc3\xb3\n_START_PARAGRAPH_\nEnric Miralles amb la col\xc2\xb7laboraci\xc3\xb3 de Benedetta Tagliabue, projecta aquest parc entre el final de la Diagonal i el mar. El parc s'estructura en aquesta direcci\xc3\xb3 com un gran passeig que comen\xc3\xa7a a l'entrada, al carrer Llull, i es va formant a partir d'un passeig central cap a la fa\xc3\xa7ana mar\xc3\xadtima._NEWLINE_A l'entrada on comen\xc3\xa7a el passeig, un espai de jard\xc3\xad es configura al voltant d'una gran p\xc3\xa8rgola met\xc3\xa0l\xc2\xb7lica que sustenta alguns dels grans testos coberts amb decoracions semblants al trencad\xc3\xads gaudini\xc3\xa0. La vegetaci\xc3\xb3 s'enfila per les estructures met\xc3\xa0l\xc2\xb7liques properes als testos._NEWLINE_A partir del passeig central el parc es distribueix amb una s\xc3\xa8rie de camins amb ramificacions en totes les direccions. Hi trobem una zona de jocs infantils a l'entorn d'una l\xc3\xa0mina d'aigua. Cap a la Diagonal el passeig s'eixampla per donar lloc a un estany, l'element que d\xc3\xb3na m\xc3\xa9s car\xc3\xa0cter al parc. A l'altra banda de l'estany trobem cinc turons coberts de verd i superf\xc3\xadcie arbrada, en un dels quals hi trobem plans inclinats per a patinar i tobogans._NEWLINE_El parc est\xc3\xa0 envoltant de grans torres d'habitatges projectades tamb\xc3\xa9 a partir del mateix proc\xc3\xa9s de remodelaci\xc3\xb3 urban\xc3\xadstica dins el marc del F\xc3\xb2rum de les Cultures del 2004. Els espais del parc pr\xc3\xb2xims a les torres s\xc3\xb3n d'\xc3\xbas exclusiu pels habitants d'aquestes. Un dels elements m\xc3\xa9s importants en el disseny de Miralles \xc3\xa9s aquesta relaci\xc3\xb3 entre naturalesa i artificialitat, entre estructures met\xc3\xa0l\xc2\xb7liques i vegetaci\xc3\xb3, entre l'aigua i el metall o entre els edificis del voltant i el mateix parc. Alhora compleix la funci\xc3\xb3 d'enlla\xc3\xa7ar el mar amb la Diagonal creuant tamb\xc3\xa9 la Ronda Litoral a trav\xc3\xa9s d'un pont."